Pomhaj Bóh

Pomhaj Bóh je měsačnje wuchadźacy časopis ewangelskich Serbow w Hornjej Łužicy. Wudawa so w hornjoserbšćinje, składnostnje wozjewja tež přinoški w delnjoserbskej rěči. Pomjenowany je po starodawnym postrowje ewangelskich Serbow „Pomhaj Bóh“. Časopis wobsahuje hłownje přinoški wo přitomnosći a stawiznach ewangelskich Serbow w Hornjej a Delnjej Łužicy. Nimo aktualnych rozprawow z dwurěčnych wosadow wobjednawa powšitkowne nabožne, kulturne a kulturnostawizniske temy. Zamołwita redaktorka je Trudla Malinkowa. Zhromadnej wudawaćelej stej Serbski wosadny zwjazk a Serbske ewangelske towarstwo z.t.

 Stawizny 
Z Rujan pochadźacy Chrjebjanski farar Friedrich Selle (1858–1931), kiž bě tam za krótki čas serbsce nawuknył, załoži Pomhaj Bóh jutry 1891 jako tydźensce wuchadźace njedźelske łopjeno za serbske ewangelske wosady Hornjeje Łužicy. Časopis słužeše nabožnemu natwarjenju, powučenju, informaciji a zabawje. Hromadźe z druhimi serbskimi ćišćerskimi wudźěłkami jón nacionalsocialisća 1937 zakazachu. 

Znowawuchadźenje bě wot decembra 1950 jako měsačnik móžne. Jako přiłoha Pomhaj Bóh wuńdźeštej wot 1988 do 1990 wob lěto dwě čisle nowozałoženeho delnjoserbskeho nabožneho časopisa Pomogaj Bog. Tutón wuchadźa wot 1991 jako měsačna wosebita strona delnjoserbskeho tydźenika Nowy Casnik.

 Zamołwići redaktorojo 
 1891–1895  Friedrich Selle, farar w Chrjebi 1895–1916  Jan Gólč, farar w Budyšinku a w Rakecach 1916–1917  Korla Awgust Fiedler, wyši wučer na wuměnku w Budyšinje 1917  Marko Smoler, nakładnik w Budyšinje 1917–1937  Korla Wyrgač, farar w Nosaćicach 1950–1955  Božidar Dobrucky, bywši farar w Budyšinku, wotrjadnik Serbskeho kulturneho zarjada w Budyšinje 1955–1958  Gustaw Alwin Mjerwa, farar w Bukecach a serbski superintendent 1958–1979  Gerhard Wirth, farar w Njeswačidle a serbski superintendent 1979–1984  Cyril Pjech, farar w Riesy 1984–1999  Siegfried Albert, farar w Budyšinje a serbski superintendent wot 2000  Trudla Malinkowa, publicistka w Budyšinje

 Literatura 
 Werner Měškank, 150 lat czasopisma „Pomogaj Bog”. 50 lat Radia Łużyckiego, Łużyczanie w europejskich kontekstach, UNIWERSYTET WARSZAWSKI INSTYTUT SLAWISTYKI ZACHODNIEJ I POŁUDNIOWEJ, Zeszyty Łużyckie, TOM 39/40, Warszawa 2006, p. 147 - 159

 Wotkazaj 
 Webstronki časopisa Pomhaj Bóh
 Archiw zašłych wudaćow

Kategorija:Serbski časopis
Kategorija:Załožene 1891